钦定古今图书集成/明伦汇编/官常典/第756卷 > 金鈜〈弟錝〉
## 钦定古今图书集成/明伦汇编/官常典/第756卷 > 金鈜〈弟錝〉

按《宛平县志》：“鈜字伯玉，宛平人。性敦敏，年十八领乡
荐第一。戊辰成进士，任工部主事，督理军器。时方宠
任内官张彝宪总理户、工两部，凡司属谒见，合照部
堂体制。鈜独抗礼不屈，疏纠至再，请罢彝宪，彝宪乃
隐中鈜，夺其职。家食十三年，键户读书，率诸弟精研
理学，日以天下事为己忧。鈜父显名，任汀州知府，卒”
于丹阳。鈜自京徒跣奔丧，扶柩奉母而北。甲申二月，
因荐举，起补兵部主事，巡视皇城。甫二十馀日，流寇
破城，趋赴皇城；曰：“吾职在此。”遂投御河死。母章氏、妻
王氏、弟錝，俱赴井死。